Okresná prokuratúra Košice II 
Mojmírova 5, 040 46 Košice 1 	

Sp. zn. : 1 Pv 410/13/8803	Košice II, 10.1.2014
EEČ : 2-64-6-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice II
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V trestnej veci vedenej proti obvinenému XXXXX, nar. XXXXX v Košiciach pre prečin krádeže podľa § 212 ods. 2 písm. c/ Trestného zákona na tom skutkovom základe, že:

-	v Košiciach na ul. Podjavorinskej č. 6 dňa 17.05.2013 v čase okolo 17.00 hod fyzicky napadol XXXXX, ktorú po predchádzajúcich slovných nezhodách zhodil na zem a neskôr jej z vrecka nohavíc odcudzil finančnú hotovosť vo výške 110,-, čím takto poškodenej XXXXX spôsobil škodu na majetku vo výške 110,-€,  

lebo je trestné stíhanie neprípustné podľa § 9 odsek 1 písmeno f

Odôvodnenie:
Uznesením povereného príslušníka Okresného riaditeľstva PZ v Košiciach, obvodného oddelenia PZ XXXXX - Sídlisko KVP, sp. zn. XXXXX zo dňa 16.08.2013 bolo podľa § 206 ods. 1 Trestného poriadku vznesené obvinenie XXXXX, nar. XXXXX v Košiciach pre prečin krádeže podľa § 212 ods. 2 písm. c/ Trestného zákona na tom skutkovom základe, ako je to uvedené vo výrokovej časti tohto uznesenia.

Po skončení skráteného vyšetrovania predložil vyšetrovateľ PZ vyšetrovací spis s návrhom na zastavenie trestného stíhania.

Vyšetrovateľ PZ vykonal skrátené vyšetrovanie za účelom zistenia skutkového stavu.

V predmetnej veci bol vypočutý obvinený XXXXX, nar. XXXXX v Košiciach, ktorý sa k predmetnému skutku priznal a uviedol, že po tom, čo prišiel z brigády domov si opýtal od svojej družky peniaze, ktoré mu odmietla dať, nakoľko povedala, že ide na nákup. Následne jej strelil facku a sotil ju na zem, kde jej siahol do vrecka  a vybral si peniaze v hodnote 110,-€. Následne si to rozmyslel  a 100,-€ jej vrátil.

Poškodená v rámci výsluchu uviedla, že chcela ísť so svojou dcérou na nákup, keď prišiel domov jej priateľ a začal ju fackovať a zhodil ju na zem, kde ju kopal a bil. Potom jej rukou vošiel do vrecka a vybral jej 110,-€ a následne z bytu odišiel Poškodená uviedla, že sa jej druh nevyhrážal žiadnym spôsobom a nebola ani nijako z ranená a uvedené peniaze jej vrátil vo výške 100,-€. Poškodená vo svojej výpovedi uviedla, že využíva svoje právo v zmysle § 211 ods. 1 Trestného poriadku a nedáva súhlas na trestné stíhanie, nakoľko sa jedná o osobu jej blízku, a to druha, s ktorým žije a má deti.

K veci bola vypočutá aj matka poškodenej, ktorá uviedla, že počula nejaký krik a videla ako XXXXX uteká preč, tak vybehla na chodbu a kričala, aby sa okamžite vrátil, nakoľko dcéra jej povedala, že jej vzal peniaze. Asi po 10 minútach sa vrátil a dal jej dcére peniaze.

Trestný čin krádeže podľa § 212 ods. 2 písm. c/ Trestného zákona spácha ten, kto si prisvojí cudziu vec tým, že sa jej zmocní a čin spáchal na veci, ktorú má iný na sebe alebo pri sebe.

Podľa § 215 ods. 1 písm. d/  Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. f/ Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

         Vzhľadom na uvedené bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Andrej Šaro
prokurátor